text: [{"text_idx": "#000001", "text": "Adrian var bestur i\u0301 august"}, {"text_idx": "#000002", "text": "Vi\u00f0 n\u00e6rum fullum stigatali var\u00f0 Adrian Justinussen u\u0301r HB valdur til besta sp\u00e6lara i\u0301 Betri Deildini hja\u0301 monnum i\u0301 august ma\u0301na\u00f0."}, {"text_idx": "#000004", "text": "FSF: Ta\u00f0 var um reppi\u00f0, at bo\u0301ltsnillingurin vi\u00f0 fantastiska sparkiteknikkinum, Adrian Justinussen u\u0301r HB av a\u0301lvara gj\u00f8rdi sl\u00e6tt bor\u00f0, ta\u0301 besti sp\u00e6larin i\u0301 Betri Deildini hja\u0301 monnum i\u0301 august ma\u0301na\u00f0 skuldi veljast."}, {"text_idx": "#000005", "text": "Ta\u0301 talt var saman, hev\u00f0i Adrian Justinussen fingi\u00f0 24 av 27 m\u00f8guligum stigum. Nummar 2 gj\u00f8rdist S\u00f8lvi Vatnhamar u\u0301r Vi\u0301kingi, me\u00f0an Bjarki Nielsen u\u0301r B36 enda\u00f0i a\u0301 3. pla\u0301ssi i\u0301 atkv\u00f8\u00f0ugrei\u00f0sluni."}, {"text_idx": "#000006", "text": "\u2013 Hetta var ein deiligur hei\u00f0ur at fa\u0301a, og eg eri sja\u0301lvandi gla\u00f0ur og takksamur fyri at ver\u00f0a valdur. Annars hevur hetta kappingara\u0301ri\u00f0 gingi\u00f0 hampuliga v\u00e6l. Tapi\u00f0 fyri KI\u0301 i\u0301 dag gj\u00f8rdi to\u0301 at m\u00f8guleikin fyri FM fa\u0301na\u00f0i eitt sindur, men vit eru enn vi\u00f0 i\u0301 steypakappingini, og hana \u00e6tla vit okkum sja\u0301lvandi at vinna, sigur Adrian Justinussen vi\u00f0 heimasi\u0301\u00f0una hja\u0301 FSF."}, {"text_idx": "#000007", "text": "At ta\u00f0 hevur gingi\u00f0 v\u00e6l hja\u0301 Adriani Justinussen i\u0301 hesum kappingara\u0301rinum, s\u00e6st eisini aftur a\u0301 ma\u0301ltindinum, har hann i\u0301 l\u00f8tuni er a\u0301 2. pla\u0301ssi vi\u00f0 15 ma\u0301lum. Ovastur a\u0301 tindinum er Pa\u0301ll Klettskar\u00f0 u\u0301r KI\u0301 vi\u00f0 16 ma\u0301lum."}, {"text_idx": "#000008", "text": "Ta\u00f0 eru landsli\u00f0svenjarar, mi\u00f0lafo\u0301lk og vi\u00f0merkjarar, i\u00f0 atkv\u00f8\u00f0a fyri besta sp\u00e6lara hv\u00f8nn ma\u0301na\u00f0. Fyri hei\u00f0urin fekk Adrian Justinnussen handa\u00f0 eitt ga\u0301vukort upp a\u0301 1.000 kro\u0301nur fra\u0301 matstovuni HAPS i\u0301 Havn, umframt eina glasstandmynd , i\u00f0 er latin av Betri."}, {"text_idx": "#000009", "text": "Ta\u00f0 var pa\u0301pi Adrian, Ru\u0301ni Justinussen, i\u00f0 vegna Fo\u0301tbo\u0301ltssamband F\u00f8roya sto\u0301\u00f0 fyri handanini. Ru\u0301ni var i\u0301 no\u0301gv a\u0301r ein av berandi kreftunum a\u0301 sterka GI\u0301 li\u00f0num, sum i\u0301 90\u2019unum millum anna\u00f0 vann fy\u0301ra FM heitir a\u0301 ra\u00f0, og harafturat er Ru\u0301ni Justinussen eisini skra\u0301settur fyri ein A-landsdyst fyri F\u00f8royar."}, {"text_idx": "#000014", "text": "H\u00f8r\u00f0ur mo\u0301ti Gilla i\u0301 donsku steypakappingini"}]